***Príloha č. 1 Výzvy na predkladanie ponúk –***

***charakteristika projektu stratégia KKP 2030***

**Charakteristika projektu stratégia kultúry a kreatívneho priemyslu Slovenskej republiky 2030**

**Stratégia kultúry a kreatívneho priemyslu Slovenskej republiky 2030** (ďalej stratégia KKP 2030) je projektom Ministerstva kultúry Slovenskej republiky.

Jeho zámerom je aktuálne sformulovať dlhodobé strategické ciele štátnej kultúrnej politiky s pravidelne aktualizovanými akčnými plánmi a prepojiť tieto ciele s politikami iných rezortov s výhľadom do roku 2030. Stratégia KKP 2030 vznikne na základe revízie výdavkov, zhodnotenia dátovo podložených výsledkov (ciele a merateľné ukazovatele), vyhodnotenia výsledkov Stratégie rozvoja kultúry SR 2014 – 2020, či zhodnotenia medzinárodného kontextu.

**Výsledkom projektu bude niekoľko výstupov.** Hlavným bude **nelegislatívny materiál predložený Vláde SR** v závere roka 2022, ktorý bude mať štandardnú administratívnu formu a jeho vizuálne spracovanie nie je predmetom súťaže „Vizuálna identita tvorby a informačnej kampane stratégie kultúry a kreatívneho priemyslu Slovenskej republiky 2030“

(pozri napríklad https://www.slov-lex.sk/legislativne-procesy/SK/LP/2020/607).

Materiál predložený Vláde SR bude ďalej spracovaný ako **prehľadná publikácia s hlavnými tézami** stratégie KKP 2030, ktorá bude voľne šíriteľná. Súčasťou publikácie budú jasne členené kapitoly s víziami, plánmi, infografikami a odkazmi na zdroje informácií.

Proces prípravy stratégie KKP 2030 bude dôležitou súčasťou projektu, pretože zahŕňa participáciu odbornej verejnosti a širokospektrálne konzultácie so zástupcami inštitúcií i jednotlivcami aktívnymi v oblasti kultúrnej politiky. Súčasťou prípravy bude napríklad **konferencia** zameraná na vyprofilovanie hlavných téz, ktorá má nová stratégie pre kultúru obsahovať alebo **výstava** prezentujúca základné koncepty kultúrnej politiky. O celom procese tvorby Stratégie kultúry 2030 bude priebežne informovaná verejnosť formou komplexnej **informačnej kampane** – správ na sociálnych médiách, tlačových správ, newslettrov a pod.

**Dôležité vlastnosti a metódy prípravy stratégie KKP 2030**

– participácia odbornej verejnosti, transparentnosť a objektívnosť

– medzirezortný a medzisektorový prístup

– princíp nadstraníckosti

– dlhodobá perspektíva rozvoja kultúry

–jednotná stratégia pre kultúrne sektory

– celospoločenský dopad

– adresné a konkrétne návrhy riešení s vyčísleným dopadom na rozpočet

– rešpekt voči tvorcom a organizátorom v oblasti kultúry

– prepojenie s medzinárodnými snahami o riešenie klimatickej krízy

**Prečo je stratégia pre kultúru potrebná**

– ide o komplexný strategický materiál, ktorý bude pomenúvať výzvy, míľniky, ciele a merateľné indikátory pre oblasť kultúry v Slovenskej republike

– bude obsahovať vízie, konkrétne prostriedky ich naplnenia a pomenovanie súčasného stavu spĺňania cieľov kultúrnych politík a vyjadrenie realistických cieľových hodnôt splniteľných do roku 2030 pre zlepšenie stavu, s uvedenými nástrojmi na zlepšenie

– slovenská kultúrna politika prejde na výsledkovo orientované riadenie rezortu a bude uvedený nový systém merania výsledkov

– stratégia sa tak môže stať súčasťou systémov revízií výdavkov, ktoré sa majú opakovať ako spôsob posudzovania hodnoty za peniaze verejných prostriedkov na Slovensku

– aktualizácia plánovania je nevyhnutná aj v súvislosti so zmenami v oblasti tvorby a manažmentu kultúry v postpandemickom období

– zameria pozornosť politiky i verejnosti na globálne problémy a navrhne rámec pre ich riešenie (klimatická zmena, kríza demokracie)

**Príklady**

Podobné stratégie sú štandardou súčasťou kultúrnej politiky. Na Slovensku bola predchádzajúcou stratégiou štátnej kultúrnej politiky Stratégia rozvoja kultúry Slovenskej republiky 2014 – 2020 (pozri www.strategiakultury.sk).

Inšpiráciou pre proces tvorby môžu byť stratégie v medzinárodnom prostredí, ale aj stratégie miest a regiónov alebo jednotlivých oblastí kultúry.

**Vizuálna identita a dizajn výstupov tvorby stratégie KKP 2030 by mali vyjadrovať príslušnosť k „rodine“ podobných stratégií, no vítaná je originálnosť identity a odlíšiteľnosť nášho projektu.**

Príklady:

**Kultúrny plán. Stratégia kultúry a kreatívnych odvetví mesta Košice na roky 2021 – 2027**

<https://www.cike.sk/novy-kulturny-plan-predvidatelne-a-stabilne-prostredie-pre-tvorbu-a-podporu-kultury-a-kreativnych-odvetvi/>

# **Státní kulturní politika na léta 2021–2025 (Ministerstvo kultury ČR)**

<https://www.mkcr.cz/statni-kulturni-politika-69.html>

**Strategy for Cultural Policy 2025 (Ministry of Education and Culture, Finland)**

<https://julkaisut.valtioneuvosto.fi/bitstream/handle/10024/80577/okm22.pdf?sequence=1>

**Cultúr 2025. Creatbheartas Náisiúnta Cultúir go dtí an bhliain 2025**

**Culture 2025. A National Cultural Policy Framework to 2025**

<https://www.gov.ie/pdf/?file=https://assets.gov.ie/94227/2cb625da-0887-492d-be64-b94f826df5b6.pdf#page=null>

**Culture 2030. Indicators (UNESCO)**

<https://whc.unesco.org/en/culture2030indicators/>

**Prípravný tím stratégie kultúry 2030**

Stratégia KKP 2030 vzniká v spolupráci odborných pracovísk Ministerstva kultúry SR: Inštitút kultúrnej politiky, Oddelenie kreativity a vzdelávania (Platforma pre kultúrny a kreatívny priemysel), vecné sekcie ministerstva, poradné orgány ministerky a inštitúcií i jednotlivcov, ktorí kultúru tvoria, organizujú, hodnotia a vyučujú. Dôležitými partnermi budú inštitúcie z ostatných sektorov – vzdelávanie, medzinárodné vzťahy, ekonomika a investície i samosprávy regiónov, miest a obcí. Proces a vznik výsledných materiálov koordinuje nezávislá gestorka tvorby stratégie KKP 2030.